kardosdrur/scandi-wiki huggingface dataset:
SAI KZ II

SAI KZ II var en serie en-motors propelfly, som blev produceret i perioden 1937-1946. KZ II var det første fly produceret under Skandinavisk Aero Industri-mærket, idet Kramme & Zeuthen's første fly, KZ I, blev bygget i 1937, inden selskabet formelt blev etableret. KZ II havde kapacitet til at fragte to personer (pilot og passager/elev), Kupé-modellen havde et lukket cockpit med sæder ved siden af hinanden, mens de senere modeller, Sport og Træner, havde åbent cockpit med sæder i tandem.

KZ II Kupé 
Da Skandinavisk Aero Industri blev etableret i august 1937 var arbejdet i gang med KZ II Kupé, som var et konventionelt lavvinget fly med et skelet af stålrør beklædt med finér og lærred, mens vingerne var af træ og finérbeklædte. Vingerne kunne i øvrigt foldes tilbage langs kroppen under transport og opbevaring. Motoren var en Gipsy Minor eller Cirrus Minor I.

Flyet fløj for første gang den 11. december 1937, og i de følgende tre år, blev der produceret 14 styk. Der findes i dag tre eksemplarer af Kupé.

Specifikationer KZ II Kupé 
 Bemanding: 2
 Spændvidde: 10,5 m
 Egenvægt: 460 kg
 Maksimal vægt: 750 kg
 Motoreffekt: 90 hk
 Rejsehastighed: 94 kt (175 kmt)
 Tophastighed: ukendt
 Maksimal flyvehøjde: 5000 m (16400 ft)

KZ II Sport 

Allerede året efter Kupéens flyvning kom Sport-modellen, som havde et åbent cockpit, sæder i tandemkonfiguration og var i stand til at udføre aerobaticsmanøvrer. Motoren blev udskiftet med den lidt stærkere Hirth 504A med 105 hestekræfter.

Første flyvning blev foretaget den 10. oktober 1938, og i alt 16 maskiner blev bygget. Mange fly blev dog konfiskeret af den tyske besættelsesmagt under Anden Verdenskrig og enkelte blev eksporteret til udlandet, men i dag findes kun ét enkelt eksemplar, som er udstillet på Danmarks Flymuseum i Stauning.

Specifikationer KZ II Sport 
 Bemanding: 2
 Længde: 7,5 m
 Spændvidde: 10,2 m
 Vingeareal: 15 m2
 Egenvægt: 475 kg
 Maksimal vægt: 725 kg
 Motoreffekt: 105 hk
 Rejsehastighed: 108 kt (200 kmt)
 Tophastighed: 119 kt (220 kmt)
 Maksimal flyvehøjde: 5500 m (18040 ft)

KZ II Træner 

Den sidste variant blev produceret som løsning på træningsbehovet hos Hærens og Marinens fælles flyveskole, hvor man efter Anden Verdenskrig havde brug for træningsfly til at genopbygge de væbnede styrker. SAI kunne hurtigt levere udstyret, og producerede en opgraderet udgave af Sport-modellen, kaldet KZ II Træner. Den havde en stærkere motor, en Gipsy Major X med 145 hestekræfter, og et stærkere skrog og dermed også en højere egenvægt.

Første flyvning blev foretaget i april 1946, og allerede samme år blev 15 styk leveret til Flyvestation Avnø og blev benyttet som primærtræner frem til 1955. Der findes i dag 5 eksemplarer af Træneren, nogle luftdygtige og nogle under restaurering.

Specifikationer KZ II Træner 
 Bemanding: 2
 Længde: 7,5 m
 Spændvidde: 10,2 m
 Vingeareal: 15 m2
 Egenvægt: 550 kg
 Maksimal vægt: 850 kg
 Motoreffekt: 145 hk
 Rejsehastighed: 103 kt (190 kmt)
 Tophastighed: 119 kt (220 kmt)
 Maksimal flyvehøjde: 5500 m (18040 ft)

Referencer 

 Danmarks Flymuseum information om KZ I
 Flugzeuginfo.net

Skandinavisk Aero Industri-fly

1-motors propelfly
Eastern (Ghana)

Eastern Region er en af Ghanas ti administrative regioner og den administrative hovedstad er byen Koforidua. Regionen   ligger i den sydøstlige dela f landet og grænser mod nord til regionen Brong-Ahafo mod sydvest til Centralregionen, mod sydøst til Greater Accra , mod vest til Ashanti og mod øst til Volta.

Distrikter

Eastern Region deles inn i følgende 13 distrikter:

 Afram Plains District
 Akuapim North District
 Akuapim South District
 Asuogyaman District
 Atiwa District
 Birim North District
 Birim South District
 East Akim District
 Fanteakwa District
 Kwaebibirem District
 Kwahu South District
 Kwahu West District
 Manya Krobo District
 New-Juaben Municipal District
 Suhum/Kraboa/Coaltar District
 West Akim District
 Yilo Krobo District

Ghanas regioner
Koforidua

Koforidua er en by i Ghana og er hovedstad og kommercielt center i regionen Eastern, med en befolkning på . Byen, der ligger ca. 80 km nord for landets hovedstad Accra, blev grundlagt omkring 1875 af flygtninge fra Ashantikongedømmet. Majoriteten af indbyggerne er kristne.

Byen har et centrum, hvor der er marked, taxi og busstation, biograf, boghandlere og en lokal radiostation. Byen har også flere hoteller og herberger.

Kildeangivelser

Eksterne henvisninger 

Byer i Ghana
Bombeattentaterne mod Aarhus Rådhus

Bombeattentaterne mod Aarhus Rådhus var blandt de mest dramatiske begivenheder i Aarhus under 2. verdenskrig.

To gange under krigen blev rådhuset beskadiget af bombesprængninger. Første gang den 21. februar 1945 og anden gang den 13. marts 1945.

Som den største bygning opført i 1930'erne og 1940'ernes Danmark var bygningen genstand for stor opmærksomhed og folkelig stolthed. Og et symbol på de bedre tider man håbede på. Da besættelsesmagten endvidere havde mistanke om at der foregik illegale aktiviteter med dokumentationspapirer på rådhuset blev rådhuset et logisk mål for hævnaktioner, den såkaldte Schalburgtage. Dvs. terroraktioner rettet mod det danske samfund som hævn for modstandsaktioner.

Den 21. februar 1945 forårsagede en bombe nær Rådhuspladsen enorme ødelæggelser på rådhuset, hvor mange ruder blev blæst ind. Men også de nærliggende bygninger på Park Allé, Sønder Allé, Søndergade, Frederiksgade, Ryesgade og på Banegårdspladsen tog stor skade. Det anslås at mellem 2000 og 3000 ruder blev knust.

Den 13. marts 1945 forsøgtes Aarhus Rådhus ødelagt for anden gang og der skabes igen omfattende ødelæggelser. Bomberne var placeret ved tårnet i et forsøg på at vælte det. Kun efter langvarige undersøgelser efter krigen kunne det konstateres, at bygningen ikke havde lidt strukturel skade.

Det menes at aktionerne var en del af de drabs- og terroraktioner som Petergruppen, anført af Henning Brøndum, udførte i byen. Aktioner hvor Kai Henning Bothildsen Nielsen med sit lokalkendskab var en vigtig mand for tyskerne.
 
Ingen blev dræbt ved terroraktionerne mod rådhuset, men begivenhederne indgik i rædselsnætterne sidst i februar i Aarhus, hvor Petergruppen bl.a. den 22, februar sprængte en række ejendomme i Guldsmedgade og forretninger rundt om i Aarhus i luften, der efterlod syv mennesker mennesker døde, deriblandt et barn på seks år.

Kilder 
 

 

Danmark under 2. verdenskrig
Begivenheder i 1945
Aarhus' historie
Emil Hermann Hartwich

Emil Hermann Hartwich (født 13. juli 1801 i Bensdorf, Brandenburg, død 17. marts 1879 i Berlin) var en tysk jernbaneingeniør.
 
Efter at have besøgt gymnasiet i Brandenburg og derefter i adskillige år virket ved forskellige vandbygningsarbejder, først i Schlesien, senere i Danzig, hvor Hartwich blandt andet fuldførte molerne i Neufahrwasser og de med gennembrydelse af Weichsel til Østersøen ved Neufähr forbundne arbejder, foretog han 1841 en rejse i Belgien, Holland, England og Østrig, hvorefter han 1845 overtog bygningen af banen Stargard–Posen.
 
År 1849 ansattes Hartwich under handelsministeriet og beskæftigede sig i denne stilling navnlig med jernbanevæsenet; 1855 udnævntes han til Geheime Oberbaurat og fungerede som præsident for klassen for transportvæsen på verdensudstillingen i Paris.
 
År 1856 trådte Hartwich ud af statens tjeneste og overtog ledelsen af Rheinische Eisenbahngesellschafts nybygninger, i hvilken stilling han udfoldede en stor og i flere retninger banebrydende virksomhed. Af hans betydeligste arbejder her skal nævnes: anlægget af færgerne over Rhinen ved Rheinhausen, Griethausen og Bonn og buebroen over Rhinen ved Koblenz, der var en af de første broer af denne art og har tjent som forbillede for adskillige senere. Endvidere indførte han et centralsporskiftesystem på de rhinske jernbaner og konstruerede en overbygning helt af jern (skinne og langsvelle i eet stykke).
 
År 1870 trådte Hartwich igen ind i statens tjeneste som virkelig Geheime Oberregierungsrat, og 1872 overtog han ledelsen af Deutsche Eisenbahnbaugesellschaft, men trådte, efter adskillig uheld og efter at have tabt en stor del af sin formue, tilbage, hvorefter selskabet snart opløste sig.
 
Af Hartwichs ikke få skrifter skal særlig nævnes Die Erweiterungsbauten der Rheinischen Eisenbahn (1864-67); desuden har han i særlige skrifter ellers i tidsskriftartikler behandlet en mængde vigtige spørgsmål fra jernbanevæsenets område.

Kilder

Weblinks 

Ingeniører fra Tyskland
Personer fra Brandenburg
Tyskere i 1800-tallet
Jernbanefolk
Phở

Phở er en vietnamesisk ret bestående af nudelsuppe, oksekød eller kylling med krydderier og risnudler. Den serveres ofte som en simpel snack til lave priser på alle tidspunkter af dagen. Den spises normalt med spisepinde eller ske. Retten opstod i begyndelsen af 1900'erne i det nordlige Vietnam og spredtes sydpå af politiske flygtninge.

Eksterne henvisninger 

Mad fra Vietnam
Algirdas Butkevičius

Algirdas Butkevičius (født 19. november 1958) en en litauisk politiker og statsminister i Litauen fra 2012 til 2016. Butkevičius var finansminister fra 2004 til 2005 og transport- og kommunikationsminister fra 2006 til 2008. Han har været partiformand for Socialdemokraterne i Litauen siden 2009.

Politisk karriere 
Butkevičius blev født i landsbyen Paežeriai i Radviliškis Distriktskommune. Siden 1992 har han været medlem af Socialdemokraterne i Litauen (SL). Han var formand for lokalafdelingen af SL i Vilkaviškis Distriktskommune i 1995−1997, næstformand for SL i 1999−2005 (genvalgt i 2001) og partiformand for SL siden 2009.

I 1996 og 2000 blev han valgt til Seimas (parlament). Fra 2004 til 2005 havde han embedet som finansminister under premierminister Algirdas Brazauskas, og fra 2006 til 2008 transport- og kommunikationsminister.

Butkevičius var Socialdemokraternes præsidentkandidat ved valget i 2009, hvor han blev nr. 2 med 11,83 % af stemmerne.

Ved parlamentsvalget i 2009 var Butkevičius en af de få kandidater, der blev valgt udelukkende på personlige stemmer, og blev dermed valgt i første runde.

Den 22. november 2012 blev han valgt af Seimas til at blive den næste premierministerkandidat. Han blev udnævnt som premierminister ved et dekret af præsidenten den 7. december 2012, og han regering blev indsat den 13. december. Han fremsatte et regeringsgrundlag i Seimas, som blev godkendt af dette.

Referencer

Eksterne henvisninger 

Politikere fra Litauen
Litauens premierministre
Medlemmer af Seimas
Mohammed Waheed Hassan

Mohammed Waheed Hassan Manik (dhivehi: މުހައްމަދު ވަހީދު ޙަސަން; født 3. januar 1953 i Malé) var Maldivernes præsident fra 2012 til 2013. Han blev taget i ed 7. februar 2012 efter at Mohamed Nasheed fratrådte stillingen. Han var landets vicepræsident fra 11. november 2008. Han er den første maldiviske præsident, som ikke er blevet valgt. Han repræsenterer partiet Gaumee Itthihaad (Det nationale enhedsparti). Han har en doktorgrad fra Stanford University.

Eksterne henvisninger 

Officiel hjemmeside 

Maldivernes præsidenter
Politikere fra Maldiverne
Serra da Capivara Nationalpark

Serra da Capivara Nationalpark (portugisisk: Parque Nacional Serra da Capivara) er en nationalpark i den nordøstlige del af Brasilien. Nationalparken har et areal på 1291,4 kvadratkilometer. I området er fundet mange forskellige forhistoriske artefakter og malerier, og parken blev oprettet for at beskytte disse. Videnskabelige undersøgelser bekræfter, at Capivarabjergkæden, som ligger i parken, var tæt befolket i den præcolumbianske periode.

Serra da Capivara Nationalpark blev i 1991 optaget på UNESCOs Verdensarvsliste.

Verdensarvsområder i Brasilien
Nationalparker i Brasilien
Præcolumbianske kulturer
Tierradentro

Tierradentro er en national arkæologisk park i Cauca regionen i den sydlige del af Colombia. Parken ligger 100 km væk fra regionens hovedsæde, Popayán.

Området er kendt for sine præcolumbianske hypogea, der blev fundet i flere udgravninger på forskellige steder. Nogle af dem er: Alto del Aguacate, Alto de San Andrés, Alto de Segovia, Alto del Duende og El Tablon.

Tierradentro blev i 1995 optaget på UNESCOs Verdensarvsliste.

Den typiske Hypogeum har en indgang orienteret mod vest, en vindeltrappe og en hovedkammer, normalt 5 til 8 meter under jorden, og med flere mindre kamre rundt om, som hver indeholder et lig. Væggene er malet med geometriske,  antropomorfe og dyremønstre i farverne rød, sort og hvid. 

Den præcolumbianske kultur, der skabte dette begravelseskompleks boede i dette område løbet af det første årtusinde formodentlig i perioden 6. til 9. århundrede.

Verdensarvsområder i Colombia
Præcolumbianske kulturer

de:Tierradentro
Safdarjungs mausolæum

Safdarjungs mausoleum (Hindi: सफ़दरजंग का मक़बरा, Urdu: صفدر جنگ کا مقبره Safdarjang ka Maqbara) er en begravelseshave med et marmor-mausoleum, der ligger i New Delhi, Indien. Det blev bygget i 1754 i stilen fra det sene mughalemperie (samme stil som Taj Mahal er bygget i) og er blevet beskrevet som "det sidste glimt af lys fra mughalarkitekturens lampe". Bygningens øverste etage huser Archaeological Survey of India, en organisation under Indiens kulturministerium, der varetager og holder opsyn med arkæologiske aktiviteter i Indien. Man får adgang til haven, der er holdt i Mughal have-stilen influeret af Persisk have-stilen, gennem en udsmykket port. Dennes facade er dekoreret med sindrige gipsudskæringer.

Mausoleet har givet navn til Safdarjung Airport, Safdarjung Road, Safdarjung Terminal, Safdarjung Hospital, samt steder som Safdarjungenklaven og Safdarjung Development Area (SDA), der alle findes i nærliggende New Delhi.

Referencer 

Bygninger, konstruktioner og anlæg i Indien
Monumenter
Alisjer Usmanov

Alisjer Burkhanovitj Usmanov ( ; usbekisk: Alisher Burhonovich Usmonov, Алишер Бурханович Усмонов ; født 9. september 1953 i Chust, Usbekistan, USSR) er en sovjettiskfødt russisk forretningsmand ("oligark"). Ifølge 2011 udgaven af Forbes Magazine er han en af de rigeste mænd i Rusland. Hans formue er anslået til $18,1 milliarder. Det gør ham til verdens 28. rigeste. I december 2012 angav Bloomberg Billionaires Index, at Usmanov havde en anslået formue på $17,3 milliarder, hvilket gør ham til verdens 39. rigeste.

Referencer 

Personer fra Usbekistan
Kristo Tohver

Kristo Tohver (11. juni 1981) er en estisk fodbolddommer. Han har dømt internationalt under det internationale fodboldforbund FIFA siden 2010, hvor han er indrangeret som kategori 2-dommer, der er det næsthøjeste niveau for internationale dommere. Han dømmer ved kvalifikationen til VM 2014, og har derudover også dømt i den lokale liga.

Referencer 

 Palmarès  worldreferee.com, hentet 5. december 2012 

Fodbolddommere fra Estland
Dommere i UEFA Europa League
Dommere i UEFA Champions League
De fem dage i Milano

De fem dage i Milano var en væsentlig begivenhed i Revolutionerne i 1848 og var starten på den Første Italienske Uafhængighedskrig. Indbyggerne i Milano rejste sig til oprør d. 18. marts og fik over fem dage fordrevet marskal Radetzky og hans mænd fra byen.

Milaneserne iværksatte en anti-østrigsk kampagne så tidligt som 1. januar 1848. På nytårsdag begyndte milaneserne at boykotte hasardspil og tobaksprodukter, der var østrigske monopoler og som sikrede det østrigske imperie over 5 millioner lire om året. Ærkehertug Rainer af Østrig, der var vicekonge over kongeriget Lombardiet-Venetien, svarede igen ved at udkommandere politi med cigarer for at provokere folkemasserne. Boykotten kulminerede i blodige kampe i gaderne den 3. januar, da østrigske soldater, der bevægede sig rundt i byen i grupper af tre, blev overfaldet med ukvemsord og sten af en vred menneskemængde. Det fik soldaterne til at samles i en gruppe på et dusin og gå til angreb på mængden med sværd og bajonetter. De dræbte fem og sårede yderligere 59. Radetzky var forfærdet over sine troppers handlinger og gav dem udgangsforbud fra deres kaserner i fem dage. Protesterne var overstået, men to måneder senere, da Milano hørte nyt om oprøret i Wien og Metternichs fald, søgte milaneserne igen ud i gaderne d. 18. marts.

Referencer 

Italiens historie
Violet snohår

Violet snohår (Barbula convoluta) er et meget almindeligt mos i Danmark på kalkholdig bund. Violet Snohår er også blevet kaldt Streblotrichum convolutum 

Mosset danner meget tætte, grønne eller lysegrønne, under 1 cm høje tuer. Stænglerne er stærkt sammenfiltrede af rhizoidfilt. De mindre end 1 mm lange blade har små (6-9 ɥm), kvadratiske, papilløse celler. Violet Snohår ses almindeligt i byen mellem fortovets fliser. Sporehuse er sjældne.

Kilder 
 Andersen, A.G. et al. Den danske mosflora. I. Bladmosser, 1976, Gyldendal, .

Eksterne henvisninger 

Pottiaceae
Planter i Danmark
Horsens fS

Horsens Forenede Sportsklubber eller Horsens fS er en dansk fodboldklub og tidligere atletik og criketklub hjemmehørende i Horsens. Klubben spiller pr. 2020 i Jyllandsseiren, men har tidligere spillet i landets bedste række. Klubben er moderklub til eliteafdelingen AC Horsens.

Historie 
Foreningen blev stiftet i 4. november 1915, som en sammenlægning mellem Horsens Boldklub og Horsens Idrætsklub Fremad. Det var dog først i foråret 1926 at klubben deltog i kampe under DBU.

1. januar 1994 stiftede klubben sammen med FC Horsens elitesatsningen AC Horsens.

Referencer 

Etableret i 1915
Fodboldklubber under DBU Jylland
Idrætsforeninger i Danmark
fS
Greater Accra

Greater Accra er en region i der ligger i den sydlige del af Ghana ud til Guineabugten i Atlanterhavet. Hovedstaden Accra er også administrationsby for regionen, hvis  befolkning blev beregnet til 3,9 millioner mennesker i  2007. 

Greater Accra grænser mod nord til regionen Eastern, mod øst til  Volta, mod syd til til Guineabugten og  mod vest til Central. Den er den arealmæssigt  mindste region i Ghana, og er inddelt i 10 distrikter.

Eksterne kilder og henvisninger

Ghanas regioner
Brimstone Hill Fortress nationalpark

Brimstone Hill Fortress Nationalpark er en nationalpark i det caribiske land Saint Kitts og Nevis.

I 1690 placerede britiske soldater kanoner på Brimstone Hill og brugte dem til at genindtage Fort Charles fra Frankrig. Frankrig havde ikke fundet det muligt at få kanoner op på grund af de meget stejle og skovklædte sider af bjerget. Opførelsen af fortet fortsatte derefter på forskellige tidspunkter i løbet af en periode på lidt over 100 år.

Under sin storhedstid blev fortet kendt som »Caribiens Gibraltar« på grund af sin højde og tilsyneladende usårlighed. I 1782 belejrede den franske admiral François Joseph Paul de Grasse fortet og efter en måneds belejring gav den talmæssigt underlegne britiske garnison ledet af Samuel Hood op. Efter Paristraktaten et år senere fik briterne Brimstone Hill tilbage igen saammen med de nærliggende Nevis Øer. Efter disse begivenheder gennemførte briterne et program for at udvide og styrke fortet og siden da, var Brimstone Hill britisk.

Fortet blev forladt i midten af 1800-tallet og anlægsarbejdet blev gradvist ødelagt på grund af hærværk og naturlige processer. I begyndelsen af 1900-tallet begyndte en stabilisering og genopretning af de resterende strukturer, og i 1987 blev Brimstone Hill en nationalpark og i 1999 blev det optaget på UNESCOs Verdensarvsliste.

Verdensarvsområder i Nord- og Sydamerika
Saint Kitts og Nevis
Olaf Baltzarsen

Olaf Urvald Baltzarsen (14. december 1915 i Vejle-26. december 1989 i København) var en dansk fodboldspiller. 

I sin klubkarriere spillede Baltzarsen som højre wing i B.93 og var med til at vinde DM 1942. I DM-finalen mod AB indtog han en hovedrolle. Efter 0-0 ved pausen scorede han til 1-0 og 2-1.
I perioden 1940-1943 spillede han 30 kampe for klubben og scorede 8 mål.

Eksterne henvisninger 

B93s spillerprofiler

Fodboldspillere fra B.93
Fodboldspillere fra Danmark
Personer fra Vejle
Ernst Spiegelhauer

Ernst Spiegelhauer (24. april 1914 i København – 29. november 1996 i Emdrup) var en dansk fodboldspiller.

I sin klubkarriere spillede Spiegelhauer som højre back i B.93 og var med til at vinde DM både 1939 og 1942. Begge sæsonerne var han med i alle sæsonens kampe.
I perioden 1936-1945 spillede han 122 kampe for klubben uden at scorede. Han var fram til 2000, den markspiller i B.93 der havde spillet flest kampe uden at score. Rekorden blev overgået af Thomas Madsen som "forbedrede" den til 131 kampe.

Eksterne henvisninger 
 B93s spillerprofiler 

Fodboldspillere fra B.93
Fodboldspillere fra Danmark
Personer fra København
Jødisk marathi

Jødisk marathi eller judeomarathi er en dialekt af marathi som bliver talt af bene Israel, et jødisk folkeslag i Indien. I selve ordforrådet er der mange låneord fra hebraisk og arameisk og – efter indflydelse fra cochinijøderne i Kerala – jødisk malayalam og portugisisk.

Jødiske sprog
Sprog i Indien
Sprog i Pakistan
Dialekter
Adolf Steen

Adolf Steen (29. august 1856 i København – 26. november 1911) var en dansk forstmand.

Steen var søn af professor Adolph Steen. Han blev student 1874 og forstkandidat 1880; efter et par års privat virksomhed, bl.a. på Hald, trådte han i statens tjeneste, først som forstassistent, dernæst som skovfoged og 1892-1900 som skovrider, det sidste på Bornholm. 1885 modtog han Videnskabernes Selskabs Pris for en afhandling om bøgens vækst i Danmark, der senere er offentliggjort i Tidsskrift for Skovbrug IX og XII. 1900 blev Steen, der 12. november 1888 havde ægtet Clara Julie Kierkegaard (21. august 1859 på Lindholm, Uggeløse Sogn – ?), datter af proprietær Julius Vilhelm Kirkegaard, på grund af svagelighed afskediget fra statstjenesten.

Kilder 
 Adolf Oppermann, "Adolf Steen", i: C.F. Bricka (red.), Dansk biografisk Lexikon, København: Gyldendal 1887-1905.
 C.S. de Roepstorff, Meddelelser om danske Forstkandidater.

Statsskovridere fra Danmark
Personer i Dansk Biografisk Leksikon
Personer fra København
Danskere i 1800-tallet
Harald Lyngsaa

Harald Christian Lyngsaa (22. oktober 1917 i København – 9. december 1982 på Bispebjerg Hospital i København) var en dansk fodboldspiller.

Lyngsaa som var wing spillede ungdomsfodbold i KB og stort set hele senior karrieren i KB, hvor han i perioden 1936-1941 spillede i alt 230 kampe og vandt han DM i 1940, 1948, 1949 og 1950. Han havde en kort afstikker til B93 i foråret 1942, hvor han spillede 11 kampe, scorede 5 mål og var med til at vinde DM.

Lyngsaa spillede også 2 U-landskampe hvor han scorede et mål 1945/1946 og debuterede 1940 på landsholdet i udekampen mod Sverige. Han har, sammen med Edwin Hansen en rekord; Danmark scorede i samtlige de 14 landskampe han var med i. Det blev også til to landskampsmål. Han spillede sin sidste landskamp mod Jugoslavien 1950.
 

Fodboldspillere fra Kjøbenhavns Boldklub
Fodboldspillere fra B.93
Fodboldspillere fra Danmark
Personer fra København
Matsuri

Matsuri (Festival) er religiøse fester og handlinger i Japan. Ordet kan bruges til alt fra selv de simpleste ting til store lokale eller statslige besøg. Ordet matsuri er oftest brugt om store fester, hvor guderne efter nedstigning fra himlen i form af gudefigurer eller symboler bliver transporteret fra helligdommen ud i lokalområdet og derefter tilbage til helligdommen.

Et af de skrifter der kommer nærmest på at være et helligt skrift er Norito, som er en samling bønner benyttet ved forskellige ritualer, ofringer og renselser. De fire grundlæggende ritualer er bøn, ofring, renselse og fest (matsuri), hvor matsurien er det mest komplekse ritual med både bøn, ofring og renselse.

Kultur i Japan
Religion i Japan